CELEX: 32020R0129
Language: sl
Date: 2019-11-26 00:00:00
Title: Delegirana uredba Komisije (EU) 2020/129 z dne 26. novembra 2019 o spremembi praga ranljivosti iz točke 1(b) Priloge VII k Uredbi (EU) št. 978/2012 Evropskega parlamenta in Sveta o uporabi sheme splošnih tarifnih preferencialov

31.1.2020   
               
               
                  SL
               
               
                  Uradni list Evropske unije
               
               
                  L 27/8
               
            
         DELEGIRANA UREDBA KOMISIJE (EU) 2020/129
         z dne 26. novembra 2019
         o spremembi praga ranljivosti iz točke 1(b) Priloge VII k Uredbi (EU) št. 978/2012 Evropskega parlamenta in Sveta o uporabi sheme splošnih tarifnih preferencialov
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008 (1) ter zlasti člena 9(2) Uredbe,
         ob upoštevanju naslednjega:
         
                     (1)
                  
                  
                     V skladu s členom 9(1)(a) Uredbe (EU) št. 978/2012 lahko država upravičenka do sheme splošnih tarifnih preferencialov (v nadaljnjem besedilu: GSP) uživa ugodnosti tarifnih preferencialov, zagotovljenih v okviru posebnega spodbujevalnega režima za trajnostni razvoj in dobro upravljanje, če se v skladu s Prilogo VII k Uredbi (EU) št. 978/2012 šteje za ranljivo zaradi pomanjkanja diverzifikacije in nezadostne vključenosti v mednarodni trgovinski sistem.
                  
               
                     (2)
                  
                  
                     V skladu s točko 1(b) Priloge VII k Uredbi (EU) št. 978/2012 je ranljiva država tista država, katere izvoz izdelkov iz Priloge IX v Unijo v povprečju zadnjih treh zaporednih let predstavlja manj kot 6,5 % vrednosti skupnega uvoza izdelkov iz držav upravičenk do GSP.
                  
               
                     (3)
                  
                  
                     Komisija je v skladu z Uredbo (EU) št. 978/2012 pooblaščena, da ob spremembi seznama držav upravičenk do GSP sprejme delegirane akte za spremembo Priloge VII, da se pregleda prag ranljivosti iz točke 1(b) Priloge VII in s tem ohrani sorazmerno enaka utež praga ranljivosti pod pogojem določitve, ali so države ranljive, ne glede na spremembe seznama držav upravičenk do GSP. V skladu s Prilogo VII k Uredbi (EU) št. 978/2012 je utež praga ranljivosti vrednost celotnega uvoza izdelkov iz Priloge IX iz vseh držav upravičenk do GSP v Unijo, pri čemer se upošteva povprečna vrednost.
                  
               
                     (4)
                  
                  
                     Z Delegirano uredbo Komisije (EU) 2015/602 (2) se je prag ranljivosti z 2 % spremenil na 6,5 %, ki se uporablja od 1. januarja 2015.
                  
               
                     (5)
                  
                  
                     Seznam držav upravičenk do GSP iz Priloge II k Uredbi (EU) št. 978/2012 je bil bistveno spremenjen, saj je bilo med zadnjim pregledom praga ranljivosti v letu 2015 in 1. januarja 2019 črtanih enaindvajset držav. Zato je treba spremeniti prag ranljivosti iz točke 1(b) Priloge VII k Uredbi (EU) št. 978/2012.
                  
               
                     (6)
                  
                  
                     Zaradi sprememb seznama držav v Prilogi II k Uredbi (EU) št. 978/2012 med zadnjo spremembo merila ranljivosti v letu 2015 in 1. januarjem 2019 bi se skupni uvoz izdelkov iz Priloge IX iz vseh držav upravičenk do GSP v Unijo v povprečju zmanjšal za 12,2 %. Z zvišanjem praga ranljivosti s 6,5 % na 7,4 % s 1. januarjem 2019 bi se ohranila sorazmerno enaka utež praga ranljivosti, kot je določen v Prilogi VII k Uredbi (EU) št. 978/2012.
                  
               
                     (7)
                  
                  
                     Da bi upoštevali dejanske datume sprememb seznama držav iz Priloge II k Uredbi (EU) št. 978/2012 in njihov vpliv na ranljivost držav upravičenk, ta prag velja od 1. januarja 2019 –
                  
               SPREJELA NASLEDNJO UREDBO:
         
            Člen 1
            V točki 1(b) Priloge VII k Uredbi (EU) št. 978/2012 se prag „6,5 %“ nadomesti s “7,4 %“.
         
         
            Člen 2
            Ta uredba začne veljati dan po objavi v Uradnem listu Evropske unije.
            Uporablja se od 1. januarja 2019.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 26. novembra 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 303, 31.10.2012, str. 1.
         
            (2)  Delegirana uredba Komisije (EU) 2015/602 z dne 9. februarja 2015 o spremembi Uredbe (EU) št. 978/2012 Evropskega parlamenta in Sveta glede praga ranljivosti iz točke 1(b) Priloge VII k navedeni uredbi (UL L 100, 17.4.2015, str. 8).